Wikiloc - 241. Senderisme en tren: Gran circular sud de la vall de Ribes, per Bruguera, el Baell, Campelles i el balneari de Montagut
Senderisme en tren
Senderisme en tren on Wikiloc
241. Senderisme en tren: Gran circular sud de la vall de Ribes, per Bruguera, el Baell, Campelles i el balneari de Montagut on Wikiloc

241. Senderisme en tren: Gran circular sud de la vall de Ribes, per Bruguera, el Baell, Campelles i el balneari de Montagut
LA TRAVESSA Fantàstica ruta circular que des de l'estació de Ribes de Freser ens portarà a visitar tres nuclis situats al sud de la vall: Bruguera, El Baell i Campelles. La ruta està formada per dues parts ben diferenciades que inclou dos ascensos i descensos amb el balneari de Montagut situat a mig camí. La travessa és farragosa. Després de l'ascens per arribar a Bruguera pels primers contraforts del Taga i posterior descens de nou fins a la llera del riu Freser, fa mandra emprendre una segona pujada per assolir El Baell, pujada que es fa pels vessants més orientals de la serra de Montgrony. El primer tram entre Ribes i el balneari es caracteritza per tenir més ambient d'alta muntanya i per les vistes més directes cap a les muntanyes de la vall de Núria i del Taga. El segon tram va del balneari a Ribes de Freser passant pel Baell i Campelles a través d'un recorregut més urbà i amb més paviment. Tot i això, elements com el nucli antic i castell de Campelles, l'ermita de Sant Antoni o el búnquer del Mirador de Ribes fan que aquesta segona part no ens deixi indiferents. En aquest segon tram seran els cims del Taga i de St. Amand les nostres referències. En ruta coneixerem un munt d'elements patrimonials d'interès, aquí i allà, escampats pel territori, anirem trobant mines, ermites romàniques, búnquers, fonts, estacions de tren abandonades... Part d'aquest variat patrimoni que visitarem inclou: 1. Búnquers: els Set Fortins, búnquer del Mirador de Ribes i búnquer situat a les corbes de pujada al coll d'Ardena. 2. Ermites romàniques: Sant Feliu de Bruguera, Sant Esteve de Perramón, Sant Bartomeu del Baell, Sant Martí de Campelles, Sant Antoni (s. XVII) i Santa Maria de Ribes (tres absis exteriors). 3. Mina de Conivella: situada al final d'un prat. 4. Balneari de Montagut: fa més de 20 anys que no acull cap hoste. De forma irregular l'ajuntament de Ribes organitza visites guiades pel seu interior, que acull ales amb bells exemples de decoració modernista. 5. Estació abandonada d'Aigua de Ribes: situada a pocs metres del balneari, es va construir a principis del s. XX per donar accés còmode al centre turístic. BALNEARI DE MONTAGUT I ESTACIÓ DE TREN ABANDONADA AIGÜES DE RIBES Tots hi hem passat per davant quan hem pujat a Ribes per la carretera de Ripoll, però pocs ens hi haurem aturat a observar-lo. El balneari de Montagut i l'estació de tren fantasma lligada a aquest establiment són un dels al·licients de la proposta. Hi ha referències que a principis del s. XVII en aquest mateix indret ja hi havia un allotjament dedicat al bany. El balneari actual s'aixeca dins del terme municipal de Campelles, l'edifici té forma de U, és d'estil vuitcentista i està format de tres pisos que acullen més de 100 habitacions. L'any 1870 es va construir una primera pensió, ampliada deu anys després amb les actuals ales nord i oest. L'ala sud es va reformar l'any 1914 amb estil modernista, estances com la sala de lectura, el teatre i la sala de ball encara ara es poden gaudir amb la seva decoració original. Malauradament l'establiment fa dècades no acull cap hoste, tot i que la família Montagut, propietària del recinte, encara hi ha algunes estades. A l'extrem sud de l'establiment, dins del jardí, s'aixeca l'ermita del Remei construïda a principis del s. XX. És un sobri edifici d'una sola nau amb campanar d'espadanya. L'antic conjunt de l'establiment incloïa extensos jardins i zones esportives. Malauradament la carretera de Ripoll a Ribes va tallar pel mig la finca, contribuint de ben segur, a la lenta decadència de l'establiment. Encara podrem veure la pista de tenis o la senyorial escalinata d'accés a l'estació, elements que visitem duranta la ruta. L'estació Aigües de Ribes és un baixador propietat d'Adif que donava servei al balneari quan el Transpirinenc va arribar a Ribes de Freser l'any 1929. L'edifici de viatgers té la mateixa estructura i forma que bona part de les estacions de la línia. Està format per dos pisos i golfes sobre les quals sobresurten tres finestrals, un dels quals ha col·lapsat, i amb un edifici de serveis separat del principal. Les estacions de Toses i Queixans són idèntiques a aquesta, tret pel fet que tenen quatre portes i quatre finestrals. L'estació de Ribes de Freser, sense l'annex, seria idèntica. Tot i tenir un senyal recent d'Adif, les portes estan tapiades i les parets mig engolides per la vegetació. ELS SENDERS La ruta no segueix estrictament senders homologats, és a dir, SL, PR o GR, però sí seguirem en tot moment camins marcats amb el senyal groc d'Itinerànnia. També trobarem a les cruïlles més estratègiques del recorregut pals indicadors verticals amb les direccions i els temps que hi ha a cada destinació i amb una petita placa on consta l'alçada i les coordenades gps del punt on ens trobem. Itinerànnia és un projecte comú de les comarques del Ripollès, Garrotxa i Alt Empordà per a crear una trama de camins en xarxa. No hi ha rutes tancades en forma de SL, PR o GR, sinó una malla de camins que s'entrecreuen i que connecten poblacions i punts d'interès. Podem així establir els itineraris més idonis als nostres gustos amb la seguretat que dona saber que en tot moment trobarem senyals de guiatge en forma d'una ratlla de pintura groga. ELS TRENS -Estació de SORTIDA/ARRIBADA: Ribes de Freser. Es troba al sud del nucli urbà i connecta amb el Cremallera de Núria. Opcionalment podem acabar la ruta a l'estació del cremallera de Ribes-Vila. Des de 2020 les taquilles de l'estació han deixat de tenir venda directa. Tot i que els veïns han protestat de moment no hi ha personal de venda de bitllets. S'hauran de comprar o bé la màquina automàtica o bé dalt del tren. Podeu consultar aquí els HORARIS DE RODALIES DE CATALUNYA.